
2013 M. LIETUVA PIRMININKAUS ES TARYBAI

2013 m. balandžio 5 d. pranešimas VIR
ES ir Kanados laisvosios prekybos sutartį tikimasi parafuoti per Lietuvos pirmininkavimą ES Tarybai

Europos Sąjungos (ES) ir Kanados laisvosios prekybos sutartį tikimasi parafuoti Lietuvos pirmininkavimo ES Tarybai metu, turint galvoje, kad derybas dėl šio susitarimo planuojama užbaigti dar šį pusmetį per Airijos pirmininkavimą ES Tarybai. Tai patvirtino Seimo Pirmininko pavaduotojas ir Europos reikalų komiteto (ERK) pirmininko pavaduotojas Petras Auštrevičius ERK narių susitikime su jungtine Kanados Parlamento Draugystės su Baltijos šalimis grupės bei ES ir Kanados asociacijos delegacija Seime. 

P. Auštrevičius svečiams iš Kanados pristatė Lietuvos pirmininkavimo ES Tarybai programą ir prioritetus bei ES reikalų svarstymo ir parlamentinio mandatavimo procesą Lietuvoje. 

Kanados parlamento Pilietybės ir imigracijos komiteto narys bei ES ir Kanados asociacijos narys ir Kanados delegacijos Lietuvoje vadovas Deividas Tilsonas (David Tilson), atstovaujantis Konservatorių partijai, teigė atidžiai stebintis procesus ES ir euro zonoje: „Mums labai rūpi, kaip sekasi mūsų draugams Europoje ir Jungtinėse Amerikos Valstijose, nes taip, kaip sekasi jiems, sekasi ir mums“. 

D. Tilson palinkėjo Lietuvai sėkmės pirmininkavimo ES Tarybai metu, sakydamas, kad „mes tikime, kad Lietuvos pirmininkavimas bus sėkmingas dėl Lietuvos patirties ir ryžto“. 

Susitikimo metu Lietuvos ir Kanados parlamentarai apsikeitė nuomonėmis apie demokratijos plėtrą Rytų Europoje. ERK nariai akcentavo ES Rytų Partnerystės politikos ir lapkričio 28–29 d. Vilniuje vyksiančio Rytų Partnerystės viršūnių susitikimo svarbą.

Užsienio reikalų komiteto pirmininkas ir ERK narys Benediktas Juodka pabrėžė, kad šiuo metu Rytų Partnerystės politikoje Ukrainai skiriamas ypatingas dėmesys, tikintis, kad lapkričio Rytų Partnerystės viršūnių susitikime Vilniuje bus pasirašyta ES ir Ukrainos Asociacijos sutartis. 

„Čia Lietuva sieks užimti sąžiningo tarpininko, sugebančio derinti skirtingus interesus tarp ES valstybių narių, vaidmenį“, – tvirtino P. Auštrevičius. 

ERK pirmininko pavaduotojas Emanuelis Zingeris padėkojo Kanados parlamentarams už tai, kad Kanada niekada nepripažino Lietuvos sovietinės okupacijos ir visada palaikė jos demokratinį kelią po nepriklausomybės atgavimo. „Su Kanada esame demokratijos sesės ir mes mokomės iš brandžios Kanados demokratijos. Jūsų vertybės yra mūsų vertybės ir mes bendradarbiausime su Kanada visose tarptautinėse organizacijose, kartu skleisdami demokratijos žinią pasaulyje“, – sakė jis. 

ERK pirmininko pavaduotojas Povilas Gylys kalbėjo apie būtinybę ES diskutuoti apie Europos ateitį, siekiant ES tvarumo, kadangi tolesnė euro zonos plėtra pareikalaus fiskalinės ir politinės sąjungos kūrimo. 

Seimo Pirmininko pavaduotojo Gedimino Kirkilo patarėja 

Morta Vidūnaitė (tel. (8 5) 239 6278, mob. 8 612 01121; el. p.: Morta.Vidunaite@lrs.lt). 

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.





